Nuwe padreëls gaan nie werk nie | Netwerk24
Nuwe padreëls gaan nie werk nie
Deur Retief de Villiers, Strand 20 Maart 2017 07:32
Ek wonder maar net oor hierdie nuwe padreëls wat nou oorweeg word.
Tans word 'n persoon eenmaal in sy leeftyd getoets vir 'n rybewys. Met die nuwe plan sal iemand wat wil bestuur tot hy 80 is, 13 keer getoets moet word.
Word daar voorsiening gemaak om die toetssentra se vermoë meer as tienvoudig te vergroot?
Die plan dat swaar voertuie nie in spitstye op openbare paaie mag ry nie, is ook laf. 'n Afgeleë pad tussen niks en nêrens is ook 'n openbare pad. Wanneer het daardie pad spitstyd? Moet 'n vragmotor regtig daar ook aftrek?
Kom ons wees prakties: Iets moet gedoen word om die getal ongelukke op ons paaie te verminder, maar hierdie nuwe padreëls is beslis nie die regte plan nie.
Pas net die bestaande wette toe – ook op minibustaxi's.
Daarby, as jy bestuurders wil hertoets, doen dit eers van 'n sekere ouderdom af, soos mense ouer as 70 jaar, of as die persoon sedertdien in 'n ongeluk was.